Medemas schanzas

Da Gieri Menzli

En la Gasetta Grischuna dals 12 da favrer ha ina scola media privata grischuna communitgà ch'ella stettia finanzialmain bain natiralmain era grazia als 44'000 francs ch'ils scolars interns pajan ad onn (per chau natiralmain). Jau na sai sch'ils geniturs da quests uffants pajan la summa numnada per ch'ins dettia a lur figlialanza ina furmaziun spezialmain pretensiusa u per ch'ins als tractia cun speziala indulgenza. Quai che jau sai dentant è ch'i dat sper quests uffants cun cundiziuns da partenza finanzialmain optimalas era uffants cun geniturs main bainstants. Quests scolars han teoreticamain iI medem dretg ad ina furmaziun adequata a lur pussaivladads ed els duain er avair las medemas schanzas da sviluppar lur talents. Ma tgi duai procurar per quella egualitad? Tgi cumpensar ils deficits? Igl è cler che la scola statala gratuita po e sto surpigliar quest pensum. Fa ella era quai? En blers cas segiramain.
Dentant aud'ins gist uss avant ils examens d'admissiun per las scolas medias ch'il dumber d'uffants che prendian uras supplementaras en instituts spezialisads sin talas incumbensas creschia onn per onn. Necessari u betg? Jau na sai. Segir è dentant che tscherts geniturs na pon pajar ils custs d'in tal sustegn e che la cursa a las uras supplementaras als malsegirescha. Cun raschun. Ina preparaziun speziala dals ins po reducir las schanzas dals auters. Tge far?
I dat be ina soluziun: ils uffants che han la capacitad e la voluntad d'emprender astgan spetgar da la scola statala ina preparaziun che necessitescha nagin agid supplementar. Ina scola e magistras e magisters che garanteschan quest dretg, è il meglier med encunter las disparitads socialas che creschan e che sa manifesteschan natiralmain era en las investiziuns che geniturs èn pronts da far per lur uffants. Ed ina tala scola na sto er betg temair la reproscha d'ineffizienza ch'ins auda magari d'aderents da la privatisaziun dal scolaresser.